### Beslutning

Godkendt.

### Sagsfremstilling

## Resume og sagens baggrund

Frem mod 2030 forventes efterspørgslen på grundvandsbaseret drikkevand at stige væsentligt i Kalundborg by. Kalundborg Vandforsyning arbejder for at imødekomme efterspørgslen, og har i den forbindelse igangsat en række initiativer for at undersøge for og etablere den nødvendige grundvandsproduktion.

Der orienteres her om forsyningens aktuelle arbejde i området mellem Eskebjerg og Snertinge, samt andre muligheder for at sikre forsyningen af drikkevand.

## Indstillinger

Chefen for Plan, Byg og Miljø indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

Efterspørgslen på grundvandsbaseret drikkevand i Kalundborg by forventes i de kommende år at stige. Kalundborg Vandforsynings prognose forudsiger, at den nuværende leverance på 3,4 mio. m³ vil stige til en efterspørgsel på 7,8 mio. m³ frem mod 2030, se bilag 1, suppleret af kommunens krav om en strategisk reserve på ca. 1 mio. m³, i alt ca. 8,8 mio. m³.

På baggrund af prognosen samt påbud fra Kommunalbestyrelsesmødet den 30. marts 2022 har Kalundborg Vandforsyning igangsat planlægning for nye kildepladser i Kalundborg Kommune. Kildepladser er en betegnelse for en gruppe af boringer, der indvinder grundvand i det samme område samt de tilhørende bygninger, ledninger mv.

[adresse] foretog i 2021 en overflyvning af den nordlige del af kommunen med helikopterbaserede systemet SkyTEM. Dette er en geofysisk metode, der hurtigt og effektivt kortlægger den geologiske undergrund for potentielle grundvandsforekomster. Resultaterne fra kortlægningen, samt yderligere baggrundundersøgelser, indikerer, at der findes en uudnyttet grundvandsforekomster i området mellem Eskebjerg og Snertinge, se bilag 2.

Grundvandsforekomsten skal dog undersøges nærmere, og [adresse] har derfor ansøgt og fået tilladelse til at etablere 3 prøveboringer, se bilag 2. Den første af disse er påbegyndt etableret. Det forventes, at alle tre boringer er etableret til sommeren 2022.

[adresse] og Miljøstyrelsen udarbejdede i 2018 en geologisk og hydrologisk model for hele Kalundborg Kommune, bl.a. som en indledende undersøgelse for mere vand. Hvis prøveboringerne viser gode resultater, vil disse modeller blive opdateret med den nyeste viden fra ovenstående undersøgelser. Ud fra disse opdaterede modeller kan den optimale placering af yderligere boringer, samt den bæredygtige indvindingsmængde bestemmes. Dette arbejde forventes gennemført frem til november 2022.

[adresse] forventer på nuværende tidspunkt at ansøge om at kunne etablere en kildeplads med omkring 18 boringer slut 2022 / start 2023 med ansøgning om endelig indvindingstilladelse i slutningen af 2023. Det er Kalundborg Vandforsynings forhåbning, at en sådan kildeplads vil kunne levere 1,0 mio. m³ til 2,3 mio. m³ vand årligt. Vandet forventes at blive behandlet på det kommende nye vandværk i Deigvad, som i så fald skal udvides med yderligere behandlingskapacitet.

Den samlede investering i kildepladsen forventes at være 132,8 mio. kr. frem til og med 2024.

Kildepladsen forventes ikke at kunne opfylde den forventede efterspørgsel på grundvand. [adresse] har derfor også igangsat forespørgsler til eksisterende leverancepartnere om mulig udvidelse af deres leverancekontrakter, samt igangsat planlægning for undersøgelser af mulig placering for yderligere kildepladser både i Kalundborg og [adresse] frem mod 2030.

## Økonomiske konsekvenser

Der er ingen økonomiske konsekvenser.